Ulvhøj Øko-brug ved Serritslev kan måske snart slagte egne dyr og sælge dem med det røde ø-mærke. Fonden for Økologisk Landbrug har nemlig bevilget 230.000 kroner til at Bo Larsen, der er landmand og driver Ulvhøj Øko-Brug, kan undersøge grundlaget for at etablere et økologisk slagtehus. Interessen opstod i første omgang, fordi en af Bo Larsens store kunder havde et ønske om at blive godkendt som økologisk køkken, og det kræver det røde ø. Indtil nu har det ellers ikke været noget problem for Bo Larsen at sælge dyrene, da hans faste kunder ved, at de er opdrættet økologisk. Men nu skal der mærkat på. - Det giver desuden mulighed for at sælge til de restauranter, der efterspørger økologisk kød, siger Bo Larsen om baggrunden for initiativet. Det er Agri Nords økologiprojektkonsulent Linda Udklit, der har stået for at søge midlerne hjem til projektet. - Pengene fra fonden skal gå til at afdække grundlaget for at etablere slagtehuset. Vi skal blandt andet lave en markedsundersøgelse for at vurdere interessen for at købe eksempelvis økologiske kødpakker i stil med grøntsagskasser, siger Linda Udklit. Der skal desuden undersøges behovet for økologiske slagtninger i Nordjylland.
Vil åbne økologisk slagtehus i Serritslev og sælge dyr med det røde ø-mærke.